Els equipaments esportius són un pilar fonamental del sistema esportiu, ja que a més de possibilitar la pràctica de les activitats fisicoesportives, formen part de les infraestructures que una societat necessita per millorar la seva qualitat de vida i permeten una utilització adequada de l'oci del qual l'activitat fisicoesportiva és un dels principals components.
Aquest principi ha estat recollit a l'article 3.2.n) del Text únic de la Llei de l'esport, aprovat pel Decret legislatiu 1/2000, de 31 de juliol, segons el qual, un dels principis rectors de la política esportiva de la Generalitat de Catalunya és el de planificar i programar una xarxa equilibrada d'instal·lacions esportives amb els equipaments necessaris arreu del territori català, que reculli tant com sigui possible tota mena d'iniciatives, per mirar d'aconseguir una utilització òptima de les instal·lacions, els equipaments i els materials destinats a la pràctica esportiva.
Fruit del treball de molts anys, el 26 de febrer de 2002, el secretari general de l'Esport va aprovar provisionalment el Pla director d'instal·lacions i equipaments esportius de Catalunya (PIEC).
Per tal d'aconseguir que el Pla tingui una veritable eficàcia, l'aprovació definitiva ha vingut precedida del consens de totes les institucions públiques i privades que tenen incidència en aquest àmbit.
Un element especialment destacat en la formació d'aquest consens ha estat la creació de la Comissió Assessora del Pla director d'instal·lacions i equipaments esportius de Catalunya (PIEC), mitjançant l'Ordre PRE/79/2005, de 23 de febrer, com un òrgan assessor i de consulta del Consell Català de l'Esport per tramitar l'aprovació definitiva del PIEC i el seu desplegament, i per al seguiment i interpretació de l'aplicació del PIEC.
Per tot això, a proposta del conseller primer i d'acord amb el Govern,
S'aprova el Pla director d'instal·lacions i equipaments esportius de Catalunya, la normativa del qual s'incorpora com a annex.
L'aprovació del Pla no comporta l'aprovació del finançament de les aportacions de la Generalitat que s'hi preveuen.
Aquest Decret entra en vigor el mateix dia de la seva publicació al DOGC.
Normativa del Pla director d'instal·lacions i equipaments esportius de Catalunya
El Pla director d'instal·lacions i equipaments esportius de Catalunya (PIEC) és l'instrument jurídic i tècnic mitjançant el qual el Govern de la Generalitat planifica, fomenta i coordina tant la seva actuació com la de la resta d'institucions, organismes i entitats, adreçades a dotar Catalunya dels equipaments que facilitin a tots els ciutadans la pràctica fisicoesportiva i contribueixin a fomentar, divulgar i implantar arreu de Catalunya l'esperit que aquestes pràctiques comporten.
Als efectes d'aquesta normativa, s'estableixen les definicions següents:
2.1 Equipaments esportius: espais concebuts o adaptats per al desenvolupament de les diferents activitats fisicoesportives.
2.2 Instal·lacions esportives: equipaments construïts específicament per al desenvolupament d'activitats fisicoesportives, i formada per aquells espais esportius i complementaris que estiguin situats en un recinte comú i tinguin un funcionament dependent i homogeni.
Diverses instal·lacions esportives connexes poden formar un complex esportiu.
2.3 Espai esportiu: lloc físic on es desenvolupa l'activitat esportiva.
Es classifiquen en tres grups: espais convencionals, espais singulars i àrees d'activitat.
2.3.1 Espais convencionals: espais construïts per a la pràctica fisicoesportiva corresponents a les tipologies més habituals.
2.3.2 Espais singulars: espais construïts per a la pràctica fisicoesportiva que presenten unes dimensions i característiques específiques, adaptades a cada tipus de pràctica.
2.3.3 Àrees d'activitat: espais originàriament no esportius adaptats per al desenvolupament de pràctiques fisicoesportives.
2.4 Espais complementaris: espais relacionats directament amb el desenvolupament de l'activitat esportiva i que permeten que es desenvolupi en condicions òptimes, o espais que no són estrictament esportius però que donen suport a la pràctica esportiva i presten serveis auxiliars.
La finalitat bàsica del PIEC és planificar i programar les xarxes d'equipaments esportius a Catalunya que fomentin l'activitat fisicoesportiva en els seus vessants d'iniciació, competició, lleure i salut, per tal d'optimitzar, prioritzar, equilibrar i completar aquestes xarxes amb la potenciació de l'associacionisme esportiu i els esports més arrelats tradicionalment a Catalunya.
Els objectius que estableix el PIEC són els següents:
4.1 Distribuir harmònicament els equipaments esportius per tal de promoure un desenvolupament equilibrat del territori.
4.2 Millorar la qualitat de vida dels ciutadans, dotant-los dels equipaments esportius adequats a les seves necessitats.
4.3 Establir les directrius per a l'aprofitament adequat del medi natural com a suport de les activitats esportives, especialment les d'esplai i lleure, respectant el patrimoni natural.
4.4 Completar la xarxa d'equipaments esportius existents, potenciant els de titularitat pública, els dels centres educatius i els de les entitats esportives.
4.5 Definir uns models tipològics d'instal·lacions esportives i establir unes normes i recomanacions referents al disseny i la construcció per aconseguir un nivell alt de qualitat, optimitzant costos de construcció i de manteniment.
4.6 Establir les condicions necessàries per a un aprofitament òptim dels equipaments mitjançant la millora de la seva gestió i el seu condicionament.
El PIEC té caràcter de pla territorial sectorial.
Les determinacions del PIEC afecten els equipaments que són titularitat d'entitats de caràcter públic i d'entitats privades inscrites o adscrites al Registre d'entitats esportives de la Generalitat de Catalunya, tret que expressament s'indiqui una altra cosa.
7.1 El PIEC serà revisat cada cinc anys.
7.2 El procés de revisió s'iniciarà als quatre anys de la seva aprovació fent una avaluació dels objectius assolits i una valoració de la metodologia utilitzada.
7.3 A la vista de l'anàlisi efectuada i en funció del sistema esportiu imperant, de les tendències de l'evolució pràctica fisicoesportiva i de les prospeccions de futur es procedirà a l'actualització del PIEC o a la seva modificació.
7.4 El procés de revisió i la seva aprovació seguirà el mateix tràmit que el seguit en l'aprovació del PIEC.
8.1 El PIEC es compon dels documents bàsics següents:
La memòria: la memòria recull la proposta del PIEC amb el marc de referència, els factors condicionants (geografia, clima i població), la metodologia, les necessitats, els dèficits, l'estudi econòmic i financer, les directrius urbanístiques i la forma de desplegament del PIEC.
Les normes: les normes són el document normatiu que es recull en aquest Decret.
8.2 El Consell Català de l'Esport ha de donar la deguda publicitat al text de la memòria.
Classificació de les xarxes d'equipaments esportius
A efectes del PIEC els equipaments esportius es classifiquen en les tres xarxes següents:
9.1 Xarxa d'interès nacional: comprèn els equipaments esportius de titularitat pública i d'àmbit nacional destinats a atendre les necessitats de l'esport d'alta competició amb tradició o popularitat a Catalunya, mitjançant centres, complexos o instal·lacions caracteritzats per la seva singularitat, el cost elevat i la incidència sobre la imatge del país, i destinats a esdeveniments esportius de gran envergadura i a la preparació dels esportistes d'alt nivell.
9.2 Xarxa bàsica: comprèn les instal·lacions esportives d'interès general, que permeten al conjunt dels ciutadans exercir el seu dret de practicar l'activitat fisicoesportiva, i que s'han de distribuir en el territori de manera homogènia.
Las instal·lacions de la xarxa bàsica són dels tipus següents: les pistes poliesportives, les sales esportives, els pavellons poliesportius, els camps poliesportius, les piscines cobertes i els camps d'atletisme.
9.3 Xarxa complementària: està destinada a atendre les necessitats específiques de la pràctica fisicoesportiva, tant d'un àmbit territorial com d'un tipus d'equipament determinat.
La seva distribució en el territori no ha de ser necessàriament homogènia.
Per al càlcul de les necessitats de la xarxa bàsica, els àmbits territorials del PIEC són els següents: municipis, àrees bàsiques territorials, agrupació d'àrees bàsiques i comarques.
L'àmbit de les àrees bàsiques territorials i l'agrupació d'àrees bàsiques es concreta a la taula 2.4.3.1 de la memòria del PIEC.
Determinació de les necessitats i dels dèficits de la xarxa bàsica
11.1 Les necessitats de cada tipus d'instal·lació de la xarxa bàsica del PIEC es recullen a la taula 5.4.6.1 de la memòria del PIEC per a les àrees bàsiques territorials i a la taula 5.4.6.2 per a les agrupacions d'àrees bàsiques territorials.
Les necessitats s'expressen en usos setmanals, que equivalen al nombre d'utilitzacions d'una hora que es produeixen setmanalment en un equipament esportiu.
11.2 Els dèficits es determinen en el desplegament del PIEC mitjançant els estudis de localització a què fa referència l'article 22, seguint la metodologia que estableix l'apartat 8.3.2 de la memòria del PIEC.
Normativa tècnica d'equipaments esportius
12.1 Els equipaments esportius han de complir els requeriments tècnics que s'indiquen a continuació:
12.1.1 Tots els equipaments esportius han de complir els requeriments recollits en el punt 1 de l'apartat 3.3.1.3 de la memòria del PIEC.
12.1.2 Tots els equipaments esportius que ofereixin un servei esportiu han de complir, a més, els requeriments del punt 2 de l'apartat 3.3.1.3 de la memòria del PIEC.
12.1.3 Les instal·lacions amb espais esportius convencionals que ofereixen un servei esportiu que siguin de nova construcció han de complir, a més, els requeriments del punt 3 de l'apartat 3.3.1.3 de la memòria del PIEC.
Les instal·lacions esportives que siguin objecte d'una reforma o ampliació han de complir aquests requeriments amb relació als elements afectats per l'actuació.
12.2 De manera justificada el Consell Català de l'Esport podrà reduir el grau d'exigència quan per assolir-lo sigui necessària una actuació desproporcionada respecte a les millores que s'obtindrien, i en compensació haurà d'establir mesures correctores addicionals.
Aquesta reducció en cap cas no podrà suposar que un equipament esportiu no hagi de complir els requeriments del grup immediatament anterior a aquell que el defineix amb més precisió, atenent l'ordenació que estableix l'apartat 1.
Requeriments d'ús dels equipaments
13.1 Els equipaments que donin serveis esportius han de disposar d'un reglament d'utilització que ha d'estar a l'abast de tots els usuaris de la instal·lació i que com a mínim ha de regular els aspectes continguts en l'apartat 3.4.1 de la memòria del PIEC.
En el cas dels equipaments de la xarxa bàsica, el reglament haurà de regular també els aspectes continguts a l'apartat 3.4.2 de la memòria del PIEC.
13.2 Les entitats titulars dels equipaments han de subscriure un contracte d'assegurança de responsabilitat civil pels danys eventuals que es puguin ocasionar als usuaris, als practicants o a qualsevol altra persona com a conseqüència de les instal·lacions o de l'activitat esportiva.
13.3 En qualsevol instal·lació esportiva en què es prestin serveis esportius, hi ha de figurar amb caràcter preceptiu un panell informatiu, en un lloc visible i de fàcil accés per a l'usuari, amb el contingut detallat a l'apartat 3.4.1 de la memòria del PIEC.
13.4 El nombre d'usuaris i d'espectadors simultanis d'un equipament esportiu no ha de superar l'aforament establert.
Programes d'actuació i concessió d'ajuts
14.1 Els programes d'actuació són els instruments mitjançant els quals el Consell Català de l'Esport preveu concretar les seves inversions per a equipaments esportius que permetin dur a la pràctica les determinacions del PIEC.
14.2 Els programes poden tenir una durada d'un o més anys i han de definir, en el cas dels programes de subvencions, les entitats beneficiàries dels ajuts, les actuacions subvencionades, els imports concedits i les anualitats en què s'han de fer efectives.
Criteris per a la priorització de les actuacions
15.1 Per a la xarxa d'interès nacional, la prioritat s'ha d'establir en cada cas de manera individualitzada, quan aparegui la necessitat.
15.2 Per a la xarxa bàsica les prioritats s'han d'establir en funció del dèficit específic del tipus d'instal·lació a construir i del dèficit general de la xarxa bàsica tant del municipi com de l'àmbit territorial corresponent.
15.3 Per a la xarxa complementària, les prioritats s'establiran en funció de les determinacions dels diferents plans d'aquesta xarxa i valorant en cada cas la necessitat social i esportiva de les actuacions, sense establir necessàriament criteris de distribució territorial.
16.1 El Consell Català de l'Esport ha de convocar periòdicament un concurs públic per a la concessió de subvencions que afectin els plans, els programes, les obres o el funcionament d'equipaments esportius per a un període determinat.
16.2 Només les entitats de caràcter públic i les entitats privades inscrites o adscrites al Registre d'entitats esportives de la Generalitat de Catalunya poden rebre subvencions per a equipaments esportius.
16.3 Per a la concessió d'ajuts s'ha de tenir en compte la viabilitat tècnica del projecte i l'adequació a les determinacions del PIEC i als estudis de localització.
16.4 El Consell Català de l'Esport pot facilitar l'accés a una línia de crèdit específica per a la planificació, programació, construcció o gestió d'equipaments esportius, mitjançant l'informe favorable sobre la viabilitat esportiva de l'actuació.
17.1 Per arribar a cobrir els dèficits que el PIEC detecta, s'estableixen dues etapes de tres anys.
17.2 El Consell Català de l'Esport ha de classificar els objectius a assolir en cadascuna de les etapes segons els programes d'actuació, preveure quin percentatge del pressupost disponible es dedica a cada programa en funció de les prioritats d'actuació fixades a cada etapa, detallar les inversions corresponents a la xarxa bàsica i la part que es dedica a la construcció de noves instal·lacions i al condicionament de les existents.
17.3 En cada revisió del PIEC s'avaluarà el compliment dels objectius de les etapes i s'adaptaran, si s'escau, les previsions a la situació del moment.
18.1 La implantació d'un equipament esportiu s'ajustarà en tot moment a la legislació urbanística vigent a Catalunya.
18.2 Els equipaments esportius s'han d'ubicar en terrenys qualificats com a equipaments esportius en el sòl destinat específicament a aquest ús en el planejament municipal vigent, o que hi sigui compatible.
18.3 Les pistes poliesportives, els pavellons i les sales de la xarxa bàsica s'han de situar prioritàriament al costat mateix de l'escola, amb un accés directe que eviti la sortida al carrer.
18.4 Els camps, les piscines cobertes i els camps d'atletisme de la xarxa bàsica s'han de situar prioritàriament dins de la trama urbana consolidada.
18.5 Els equipaments esportius no han d'estar situats a una distància inferior a 200 metres de focus molests o nocius.
Tampoc no podran estar a una distància inferior a 2 quilòmetres de focus amb perill d'explosió, radiació, incendi, pols o emanacions tòxiques.
Els ajuntaments tindran en compte les necessitats i dèficits d'equipaments esportius quan es modifiqui o revisi, si escau, el Pla d'ordenació municipal corresponent i hauran de procedir a quantificar el sòl necessari en el seu municipi que permeti la construcció dels equipaments corresponents.
Integració i valoració d'impactes
20.1 Els equipaments esportius han de ser projectats, construïts i mantinguts tenint en compte les seves implicacions ambientals i el concepte de desenvolupament sostenible.
20.2 Els equipaments esportius s'han de construir o condicionar tenint en compte l'harmònica integració en el seu context, ja siguin espais naturals o espais construïts per l'home, i que respectin en tot moment la planificació en l'ús del territori.
20.3 S'ha d'optimitzar l'ús dels equipaments existents mantenint-los en bones condicions i amb un funcionament que prevegi mesures d'estalvi i d'eficiència energètica.
20.4 Tots els projectes d'obres de construcció o que modifiquin la composició arquitectònica de les instal·lacions esportives subvencionades pel Consell Català de l'Esport han d'acompanyar un annex a la memòria d'avaluació dels impactes produïts i les mesures correctores adoptades, si escau.
21.1 El Cens d'equipaments esportius de Catalunya és una base de dades informatitzada gestionada pel Consell Català de l'Esport que recull dades referents a les característiques tècniques dels equipaments esportius, tant existents com en construcció, d'ús col·lectiu a Catalunya.
21.2 Els municipis han de portar un cens dels equipaments esportius existents en el seu terme municipal.
Aquest inventari ha de tenir un àmbit homogeni i la mateixa base metodològica que el Cens d'equipaments esportius de Catalunya.
21.3 Els ajuntaments han d'informar el Consell Català de l'Esport de l'inici d'aquelles obres, dintre del seu terme municipal, que impliquin la construcció de nous equipaments o la modificació de les dades que defineixen el nombre i el tipus d'equipament dels ja existents.
Estudis de localització de les instal·lacions de la xarxa bàsica
22.1 L'estudi de localització és l'instrument de planificació que concreta a cada municipi les instal·lacions de la xarxa bàsica, tant les existents com les deficitàries, que en conjunt han de respondre a les necessitats de cada àmbit territorial definides en el PIEC.
22.2 El Consell Català de l'Esport ha de redactar els estudis de localització de les instal·lacions de la xarxa bàsica de cada àmbit territorial, i garantir la participació dels afectats mitjançant el tràmit d'informació pública.
22.3 Els estudis de localització, previ informe de la Comissió Assessora i del Grup Expert adscrit a aquesta Comissió, s'aproven mitjançant resolució del representant territorial de l'Esport que en cada cas correspongui.
22.4 Els estudis de localització han de ser revisats cada any, d'acord amb el mateix procediment que estableix aquest article.
22.5 Els estudis de localització es formularan d'acord amb les previsions de la normativa d'avaluació ambiental de plans i programes que transposi la Directiva 2001/42/CE, del Parlament europeu i del Consell, de 27 de juny, relativa a l'avaluació dels efectes de determinats plans i programes en el medi ambient.
Plans de la xarxa complementària
23.1 Els plans de la xarxa complementària determinen les necessitats d'equipaments esportius no inclosos en la xarxa d'interès nacional ni en la xarxa bàsica, d'acord amb la metodologia del PIEC.
23.2 La redacció dels plans pot ser a iniciativa pública o privada.
En els casos en què l'àmbit superi el municipal i que recullin modalitats o disciplines integrades en una federació, la iniciativa ha de ser de manera prioritària de les federacions esportives catalanes corresponents.
Si els plans han de recollir activitats no federades o diferents tipus d'equipament, la redacció ha de correspondre prioritàriament a l'Administració territorial competent.
Els plans que siguin d'iniciativa privada han de comptar amb un informe de l'Administració territorial competent.
23.3 Els plans de la xarxa complementària han d'incorporar la documentació que figura a l'apartat 8.3.3 de la memòria del PIEC.
23.4 El president del Consell Català de l'Esport aprova els plans de la xarxa complementària a la vista dels informes redactats per la Comissió Assessora del PIEC, i, si s'escau, dels departaments de l'Administració de la Generalitat afectats.
Mapa de les instal·lacions i equipaments esportius del municipi
24.1 El mapa de les instal·lacions i equipaments esportius del municipi és l'instrument de planificació municipal que concreta i situa les necessitats d'equipaments esportius en l'àmbit municipal.
24.2 El mapa ha d'analitzar les necessitats de tots els equipaments esportius del municipi, independentment del tipus de xarxa a què pertanyin, i les ha de contrastar amb les establertes pel PIEC i els estudis de localització per a la xarxa bàsica.
24.3 El mapa ha d'incorporar la documentació i determinacions previstes a l'apartat 8.3.4 del PIEC.
24.4 La redacció i aprovació del mapa d'equipaments esportius del municipi correspon als ajuntaments respectius, previ informe del Consell Català de l'Esport sobre l'adequació a les determinacions i directrius del PIEC.
24.5 En el cas que les conclusions dels mapes d'instal·lacions i equipaments dels municipis s'ajustin als criteris del PIEC, s'incorporaran als estudis de localització.
Òrgans de coordinació i seguiment
Són òrgans de coordinació i seguiment del PIEC el Comitè Executiu del Consell Català de l'Esport, la Comissió Assessora del PIEC i el Grup Expert.
La seva composició i funcions s'estableixen a la normativa que els és d'aplicació.
Els equipaments esportius ja construïts en el moment de l'entrada en vigor d'aquest Decret disposen d'un termini de cinc anys per adaptar-se als requeriments tècnics als quals fa referència l'apartat 1 i, si s'escau, l'apartat 2 de l'article 12.